Amcu nog onseker oor Sibanye-Lonmin-samesmeltingAmcu-president Joseph Mathunjwa (Foto: Simphiwe Mbokazi/African News Agency/ANA) Joseph Mathunjwa, president van die Association of Mineworkers and Construction Union (Amcu), het Dinsdag gesê sy vakbond het nog nie besluit of hy by die hofaansoek gaan aansluit om Sibanye-Stillwater se samesmelting met Lonmin Plc tersyde te stel nie. Die Groter Lonmin-gemeenskap (GLC) het die konstitusionele hof verlede maand genader en doen aansoek om verlof tot appèl om Sibanye se aanskaffing van die platinummynmaatskappy Lonmin, ter waarde van R5,2 miljard, tersyde te stel. Die GLC is ŉ niewinsgewende organisasie wat verskeie gemeenskappe van Rustenburg verteenwoordig, soos Marikana, Mooinooi, Majakeng, Tornado, Nkaneng en Bapo ba Mogale. Die organisasie wil hê die hof moet verklaar dat artikel 17, wanneer dit met artikel 13 (a) van die Mededingingswet gelees word, ongrondwetlik is en dat die samesmelting van Sibanye en Lonmin dus onreëlmatig is. GLC voer aan die samesmelting is goedgekeur sonder dat die departement van minerale hulpbronne ŉ spesiale arbeidsplan oor ŉ groot samesmelting goedgekeur het. Amcu se appèlaansoek teen die samesmelting is in Mei deur die mededingings-appèlhof van die hand gewys en die Mededingingstribunaal se beslissing van 21 November 2018 bekragtig om Sibanye se aanbod goed te keur. Mathunjwa het Dinsdag in Sandton aan verslaggewers gesê Amcu ondersteun die gemeenskap se inisiatief, maar die vakbond se nasionale uitvoerende komitee het nog nie ŉ besluit gemaak of hy finansieel ŉ bydrae gaan lewer tot die hofsaak nie. “Ons sal enige poging ondersteun om ons minerale terug te bring en gemeenskappe te bevoordeel. Ons het egter nog nie besluit of ons aan ons prokureurs opdrag moet gee om ŉ stawende verklaring in te dien nie.” Amcu se NUK sal na verwagting binne die volgende week ŉ besluit hieroor neem. Mathunjwa het gesê die vakbond het sy eis van R12 500 in 2012 in die platinumbedryf verhoog en eis nou R17 000 vir intreewerkers. Dit moet binne drie jaar behaal word. Hy het gesê Amcu se jongste bygewerkte eise sluit, onder andere, ŉ basiese salarisverhoging in van R1 500 per jaar in vir kategorie A en B-werkers oor ŉ driejaarooreenkoms, 10% vir kategorie C en D-werkers oor dieselfde periode met ŉ behuisingstoelaag van R1 000. Amplats bied tans ŉ basiese salarisverhoging van R1 000 vir jaar een, R800 vir jaar twee en drie aan graad A en B-werkers, en 5,5% vir elk van die drie jaar aan werkers in kategorie C en D. Implats bied ŉ verhoging van R800 per jaar aan vir elk van die drie jaar vir kategorie A en B, en ŉ 5%-verhoging vir kategorie C met ŉ verhoging van R100 vir die leefstyltoelaag. Sibanye RPM bied R700 as ŉ basiese salarisverhoging vir kategorie A en B-werkers vir jaar een en twee, en R800 vir jaar drie. Hulle bied 4,3% aan vir kategorie C en D-werkers vir elke van die drie jaar. By Lonmin bied Sibanye ŉ verhoging van R300 vir jaar een, R350 vir jaar twee en R400 vir jaar drie.